Абу-Шайх вина 1810 шарахь Ӏаьндарахь. Цуьнан да-нана кхелхинера цига Веданан кӀоштарчу ДаьргӀара. Абу-Шайхан да Гоги Ӏаьндарин имам вара. Цуьнан дайн орамаш Туркойчу боьду, Гогин шийтталгӀа да, къоман турко хилла, йохк-иэцар лелош тайп-тайпана мехкашкахула лелаш хилла. Йохк-иэцаран къепалца иза кхаьчна вайн махка, кхузахь висина. Динан Ӏилма долуш бара церан тайпана массо а векалш: Султан-Махьмуд, Махьмуд, Султан, Гоги, Абу (Бешир), Апти. Воккха хиллачул тӀаьхьа, Абу шен шина ден вешийца кхелхина Веданан кӀоштарчу Дишни-Ведана. Цигара иза кхелхина ДегӀастанарчу Таьшкичу. Цигахь меттигерчу бахархошна цуо шен говр дӀа а елла аьлла: «ХӀара говр дӀа а йохкий, хиллачу ахчанах жамаӀат маьждиг дие ша аьллачу меттигехь». Хазахетта бахархоша аьлларг дира. Мухьаммад пайхамаран  суннат кхочуш деш, Абу-Шайх цӀенчу дагца а, доггах Ислам хьеха, АллахӀан дош даржо ният долуш халкъан юкъа волу. Абус АллахӀан пайхамаран  суннат лело кхайкхина ца Ӏара адамашка, амма шен масалца гойтура, муьлха гӀуллакх дукха деза АллахӀан, стенах ларвала веза бакъ волу бусалбаниг. Цуьнан виъ кӀант вара (Апти, Ӏаьрби, СаӀид, Халид). Массо а динан дешар Ӏамийна а бара, амма царех цхьамма (Апти) шен ден гӀуллакх дӀадаьхьира.